wickkiey/tamil-wikipedia-markdown huggingface dataset:
# வடிவமைப்பு


**வடிவமைப்பு** என்பது, பொதுவாக பயன்படுகலைகள், பொறியியல், கட்டிடக்கலை மற்றும் இவைபோன்ற ஆக்க முயற்சிகள் தொடர்பில் பயன்படுத்தப்படும் ஒரு சொல்லாகும். ஒரு பொருள் அல்லது ஒரு செயல்முறையை வடிவமைப்புச் செய்யும்போது, அழகியல், செயற்பாடு முதலிய பல அம்சங்கள் கருத்தில் கொள்ளப்படுகின்றன. இதனால் வடிவமைப்பு முயற்சியின்போது, ஆய்வு, சிந்தனை, மாதிரியாக்கம், திருத்தம், மீள்வடிவமைப்பு போன்ற செயற்பாடுகள் அவசியமாகின்றன. இவ்வாறு வடிவமைப்பில் ஈடுபடுபவர் வடிவமைப்பாளர் எனப்படுகிறார். கட்டிடங்கள் மற்றும் இதுபோன்ற பெரிய திட்டங்கள் தொடர்பிலான வடிவமைப்புகளைத் தனியாக எவரும் செய்யமுடியாது. இத்தகைய வடிவமைப்புக்களுக்குப் பல்துறை அறிவு தேவைப்படுவதால், பல துறைகளையும் சேர்ந்த நிபுணர்கள் குழுக்களாகவே இம்முயற்சியில் ஈடுபடுவார்கள். இதனை வடிவமைப்புக் குழு என்பர்.  

## வடிவமைப்புத் தத்துவங்கள்

வடிவமைப்பதற்காகவும், அதனை வழிப்படுத்துவதற்காகவும், ஏராளமான தத்துவங்கள் உள்ளன. வடிவமைப்புத் தத்துவங்கள் பெரும்பாலும், வடிவமைப்பின் நோக்கங்களைத் தீர்மானிப்பதற்காகவே அமைகின்றன. வடிவமைப்பு நோக்கங்கள், அதிக முக்கியத்துவம் அற்ற, சிறிய பிரச்சினையொன்றுக்குத் தீர்வுகாண்பது முதல் முழுதளாவிய, பாரிய திட்டங்களை உருவாக்குவது வரை வேறுபட்டு அமையக்கூடும். எவ்வாறாயினும், இத்தகைய நோக்கங்கள் வடிவமைப்பை வழிப்படுத்துவதற்காகவே பெரும்பாலும் உருவாக்கப்படுகின்றன.  

## வடிவமைப்பை வழிப்படுத்துவதற்கான தத்துவங்கள்

வடிவமைப்புத் தத்துவம் என்பது, வடிவமைக்கும்போது தெரிவுகளைச் செய்ய உதவும் வழிகாட்டல் ஆகும்.  

### வடிவமைப்பு அணுகுமுறைகள்

வடிவமைப்பு அணுகுமுறை என்பது ஒரு பொதுவான தத்துவமேயன்றி ஒரு குறிப்பிட்ட ஒரு செயல்முறைக்கான வழிகாட்டல் அல்ல. சில அணுகுமுறைகள் மேலோட்டமான வடிவமைப்பு நோக்கத்தை அடைய வழிகாட்டுகின்றன. வேறு சில, வடிவமைப்பாளரின் போக்கை வழிப்படுத்துவதாக அமைகின்றன. ஒன்றுக்கொன்று முரண்பாடாக இல்லாவிட்டால், ஒன்றுக்கு மேற்பட்ட அணுகுமுறைகளைக் கலந்தும் கைக்கொள்ளுதல் சாத்தியமே.  

பரவலாகக் கையாளப்படும் சில அணுகுமுறைகள்:  

- பயனர் மைய வடிவமைப்பு (User centered design): இது வடிவமைக்கப்பட்ட பொருளின் இறுதிப் பயனரின் தேவைகள், விருப்பங்கள், எல்லைகள் என்பவற்றுக்கு முக்கியத்துவம் கொடுக்கும் ஒரு அணுகுமுறை.

- பயன்பாட்டு மைய வடிவமைப்பு (Use-centered design): உருவாக்கப் படும் பொருள் எவ்வாறு பயன்படுத்தப்படப் போகிறது என்பதை மையப்படுத்தும் ஒரு வடிவமைப்பு அணுகுமுறை. இது, பயனருக்கு அளிக்கும் முக்கியத்துவம் முதற்கூறிய முறையில் உள்ளதிலும் குறைவே.

- கிஸ் தத்துவம் (KISS principle): இங்கே, *எளிமையாக வைத்திரு முட்டாளே*, என்ற பொருள் தரும் ஆங்கிலத் தொடரரான *Keep it Simple, Stupid* என்பதன் சுருக்க வடிவமே KISS. இந்த அணுகுமுறை, வடிவமைப்பில் தேவையற்ற சிக்கல்களை நீக்குவதில் அக்கறை உள்ளதாக இருக்கிறது.

- *இதைச் செய்ய ஒன்றுக்கு மேற்பட்ட வழிகள் உள்ளன.* (There is more than one way to do it) (TMTOWTDI): *பர்ள்* கணிமொழியின் வடிவமைப்புத் தத்துவமான இது ஒரு வேலையைச் செய்வதற்குப் பல வழிமுறைகளை அனுமதிக்கும் ஒரு அணுகுமுறையாகும்.

- மர்பியின் விதி (Murphy's Law): *வாய்ப்புக் கொடுத்தால், எந்தச் சந்தர்ப்பத்திலும் எதுவும் பிழையாகிப் போகலாம்* எனவே முன்னரே திட்டமிடவேண்டும் என்று விளக்கும் அணுகுமுறை.
# ஆக்கூர் தான்தோன்றீசுவரர் கோயில்



**ஆக்கூர் தான்தோன்றீசுவரர் கோயில்** தேவாரப் பாடல் பெற்ற தலங்களில் காவிரி தென்கரைத் தலங்களில் 46ஆவது சிவத்தலமாகும். இத்தலம் மீது சம்பந்தர் பாடிய தேவாரம் இரண்டாம் திருமுறையிலும், கபிலதேவ நாயனார் பாடிய பாடல் பதினொராம் திருமுறையிலும் உள்ளது. இத்தலத்து இறைவனார் சுயம்பு மூர்த்தி.  

## அமைவிடம்
இத்தலம் மயிலாடுதுறை மாவட்டம் தரங்கம்பாடி வட்டத்தில் அமைந்துள்ளது. செம்பொனார் கோயிலுக்கு ஐந்து கி.மீ தொலைவில் உள்ளது.  

## தலவரலாறு
63 நாயன்மார்களிலொருவரும், திரு ஆக்கூரைத் தனது பிறப்பிடமாகக் கொண்டவருமான சிறப்புலி நாயனார் சிவனடியார்களை வணங்கி அவர்களுக்கு அறுசுவை உணவு கொடுப்பது வழக்கம். ஒரு சமயம் 1000 அடியார்களுக்கு உணவளிக்கவேண்டும் என்ற எண்ணம் கொண்டு அதற்கான ஏற்பாடுகளைச் செய்தார். 999 அடியார்கள் வந்துவிட்டார்கள். இன்னும் ஒரு அடியார் வரவேண்டுமே என கலங்கி, இறைவனிடம் முறையிட்டார். அப்போது இறைவன் தானே வயதான ஒரு சிவனடியாராக வந்து சிறப்புலி நாயனாரின் வேண்டுதலைப் பூர்த்தி செய்தார்.  
இறைவன் அந்த ஆயிரவர்களில் ஒருவராகக் காட்சி தந்ததால் **ஆயிரத்துள் ஒருவர்** என்றும் வழங்கப்படுகிறார்.  

## இறைவன், இறைவி

மாடக்கோயில் அமைப்பில் இக்கோயில் உள்ளது. இக்கோயிலில் உள்ள இறைவன் தான்தோன்றியப்பர்,இறைவி வாள்நெடுங்கண்ணி.
# கம்பளை


**கம்பளை** இலங்கையின் மத்திய மாகாணத்தின் கண்டி மாவட்டத்தில் அமைந்துள்ள ஒரு நகரசபை ஆகும். கம்பளை நகரச் சூழவுள்ள கிராமிய மற்றும் தோட்டப்புறப் பகுதிகள் உடாபலாத்தை பிரதேச சபையால் ஆட்சி செய்யப்படுகிறது. நகரசபை மற்றும் பிரதேசபை என்பன கூட்டாக உடாபலாத்தை பிரதேச செயலர் நிர்வாகப் பிரிவில் அடங்குகின்றன. இது மாவட்டத் தலைநகரான கண்டி நகரத்தில் இருந்து தெற்குத் திசையில் சுமார் 20 கி.மீ. தொலைவில் அமைந்துள்ளது. இலங்கையின் நீளமான ஆறான மகாவலி கங்கை இந்நகரின் உடாகப் பாய்கிறது. இலங்கையின் பண்டைய இராசதானிகளில் ஒன்றான கம்பளை இராசதானி இந்நகரை மையமாகக் கொண்டே அமைக்கப்பட்டிருந்தது.  

## புவியியலும் காலநிலையும்
கம்பளை மத்திய மலைநாடு என அழைக்கப்படும் இலங்கையின் புவியியல் பிரிவில் அமைந்துள்ளது. கடல் மட்டத்துக்கு மேல் சுமார் 567 மீற்றர் உயரத்தில் காணப்படுகிறது. இங்கு வருடாந்த சராசரி வெப்பநிலை 23 பாகை செல்சியஸ் ஆகும். பெரும்பாலான மழைவீழ்ச்சி தென்மேற்கு பருவக்காற்று மூலம் கிடைக்கிறது. 3000-3500 மி.மீ. வருடாந்த சராசரி மழைவீழ்ச்சியை பெறுகின்றது.  

## மக்கள்
இது சிங்களவரை பெரும்பான்மையாக கொண்ட ஒரு நகரசபை ஆகும். இங்குள்ள மக்களில் பெரும்பானமையினர் பௌத்த மதத்தைச் சேர்ந்தவராவர்.  

## கைத்தொழில்
இலங்கையின் தேயிலை பெருந்தொட்டங்கள் பெருவாரியாக அமைந்துள்ள பகுதிகளுக்கான பிரதான அணுகு பாதையில் மைந்துள்ளப்படியால் இங்கு தேயிலை சார்ந்த வணிகம் முக்கிய இடத்தை பெறுகிறது. நெற்பயிர்ச் செய்கை சிறிய அளவில் நடைபெற்றாலும் , மரக்கறிச் செய்கை முக்கிய இடத்தை பெருகிறது.  

## அரசியல்
2006　உள்ளூராட்சிசபைத்　தேர்தல்　முடிவுகள்:　கம்பளை நகரசபை  

மூலம்:
# வலிகாமம்

**வலிகாமம்**, இலங்கையின் வட முனையில் அமைந்துள்ள யாழ்ப்பாணக் குடாநாட்டிலுள்ள ஒரு புவியியற் பிரிவாகும். அண்ணளவாக 1262 சதுர மைல்கள் பரப்பளவைக் கொண்ட யாழ்ப்பாணக் குடாநாடு, குடியேற்றவாத ஆட்சிக்காலங்களுக்கு முன்பிருந்தே வலிகாமம், வடமராட்சி, தென்மராட்சி, பச்சிலைப்பள்ளி என நான்கு பிரிவுகளாகப் பிரிக்கப்பட்டிருந்தது. இவற்றுள் முக்கியமானது குடாநாட்டின் மேற்குப் பகுதியில் அமைந்துள்ள வலிகாமம் பிரிவாகும். இதன் வடக்கே இந்து மாகடலும், மேற்கே தீவுப் பகுதிக்கும், குடாநாட்டுக்கும் இடையிலான கடல் பகுதியும், தெற்கில் யாழ்ப்பாணக் கடல்நீரேரியும், எல்லைகளாக அமைந்திருக்கத் தெற்கில் ஒருபகுதியில் தென்மராட்சிப் பிரிவும், கிழக்கில் வடமராட்சிப் பிரிவும் அமைந்துள்ளன.  

குடாநாட்டின் வளம் மிக்க பகுதிகள் பெரும்பாலும் வலிகாமப் பகுதியிலேயே அமைந்துள்ளன. யாழ்ப்பாண அரசுக் காலத்திலிருந்தே இப் பகுதி, ஒப்பீட்டளவில் அதிக மக்கள் தொகையைக் கொண்டதாகவும், மக்கள் அடர்ந்து வாழும் பகுதியாகவும் விளங்கி வந்திருக்கிறது. பண்டைக்காலத்தில் முக்கிய நகரமாக விளங்கியதாகக் கருதப்படும் *கதிரைமலை* என அழைக்கப்படும் கந்தரோடையும், பிற்கால யாழ்ப்பாண அரசின் தலைநகரமான நல்லூரும், தற்கால வடமாகாணத்தின் தலைமை நகரமான யாழ்ப்பாணமும் வலிகாமப் பிரிவிலேயே உள்ளன.  

## வலிகாமத்தில் உள்ள ஊர்கள்
1. யாழ்ப்பாண நகரம்
1. உடுவில்
1. சுன்னாகம்
1. சங்குவேலி
1. நல்லூர்
1. திருநெல்வேலி
1. மானிப்பாய்
1. கோண்டாவில்
1. கொக்குவில்
1. கந்தரோடை
1. மல்லாகம்
1. சண்டிலிப்பாய்
1. சங்கானை
1. வட்டுக்கோட்டை
1. அராலி
1. தெல்லிப்பழை
1. சுழிபுரம்
1. பண்டத்தரிப்பு
1. சில்லாலை
1. இளவாலை
1. மாவிட்டபுரம்
1. கீரிமலை
1. காங்கேசன்துறை
1. பலாலி
1. குரும்பசிட்டி
1. வசாவிளான்
1. மூளாய்
1. நாவாந்துறை
1. இணுவில்
1. புத்தூர்
1. நீர்வேலி
1. உரும்பிராய்
1. அரியாலை
1. கரந்தன்
1. குப்பிளான்
1. ஏழாலை
1. நவாலி
1. மாதகல்
1. கொழும்புத்துறை
1. வண்ணார்பண்ணை
1. கோப்பாய்
1. ஆனைக்கோட்டை
1. ஊரெழு
1. அச்செழு
# சதுர மைல்



**சதுர மைல்** என்பது பரப்பளவைக் குறிக்கப் பயன்படும் *இம்பீரியல்* அளவை முறை சார்ந்த ஒரு அலகு ஆகும். ஒரு மைல் நீளமும், ஒரு மைல் அகலமும் கொண்ட ஒரு பகுதியின் பரப்பளவு (= நீளம் x அகலம்) ஒரு சதுர மைல் ஆகும். பெரிய நில மற்றும் நீர்ப் பரப்புகளை அளப்பதற்குப் பயன்படும் இந்த அலகு, மீட்டர் அளவைமுறையில் அண்ணளவாக 2.59 சதுர கிலோமீட்டருக்குச் சமமானது.  

## சதுர மைலும், பிற பரப்பளவை அலகுகளும்

*இம்பீரியல்* அளவை முறையில் சிறிய பரப்பளவுகளை அளப்பதற்குச் சதுர அங்குலம், சதுர அடி, சதுர யார் போன்ற அலகுகள் பயன்படுகின்றன. இவற்றைவிட அளவில் சிறிய நிலப் பரப்புகளையும், நீர்ப் பரப்புகளையும் அளப்பதற்குப் பரவலாக வழக்கில் உள்ள அலகுகளில் ஏக்கர், ஹெக்டேர் போன்றவை முக்கியமானவை. இவ்வலகுகளுடன் சதுர மைலுக்கு உள்ள தொடர்புகள் கீழுள்ள அட்டவணையில் தரப்படுகின்றன.  

| 1 சதுர மைல் = | 27,878,400 | - சதுர அடி |  |
| --- | --- | --- | --- |
| 1 சதுர மைல் = | 3,097,600 | - சதுர யார் |  |
| 1 சதுர மைல் = | 640 | - ஏக்கர் |  |
| 1 சதுர மைல் = | 258 | - ஹெக்டேர் | } |

## சதுர மைலில் சில பரப்பளவுகள்

| பூமியின் நிலப் பரப்பளவு : | 57,505,431 - சதுர மைல் |  |
| --- | --- | --- |
| பூமியின் நீர்ப் பரப்பளவு : | 139,431,011 - சதுர மைல் |  |
| இந்தியாவின் பரப்பளவு : | 1,222,559 - சதுர மைல் |  |
| இலங்கையின் பரப்பளவு : | 25,332 - சதுர மைல் | } |
# விக்கிப்பீடியா:ஆண்டு நிறைவுகள்/சனவரி 27


**சனவரி 27**:  
- 1880 &ndash; தாமஸ் எடிசன் வெள்ளொளிர்வு விளக்குக்கான காப்புரிமம் பெற்றார்.
- 1924 &ndash; விளாடிமிர் லெனினின் உடல் மாஸ்கோவின் செஞ்சதுக்கத்தில் மாலை 4:00 மணிக்கு அடக்கம் செய்யப்பட்டது.
- 1945 &ndash; இரண்டாம் உலகப் போர்: லட்சக்கணக்கான யூதர்கள் குரூரமாகக் கொல்லப்பட்ட போலந்தின் **அவுசுவிட்சு வதைமுகாமில்** (படம்) எஞ்சியிருந்த கைதிகள் 7,600 பேர் சோவியத் செம்படையினாரால் விடுவிக்கப்பட்டனர்.
- 1962 &ndash; 1962 இலங்கை ஆட்சிக் கவிழ்ப்பு முயற்சி: இலங்கையில் பிரதமர் சிறிமாவோ பண்டாரநாயக்கா தலைமையிலான அரசுக்கு எதிராக இலங்கைப் படைத்துறையினர் சிலரால் மேற்கொள்ளப்பட்ட இராணுவப் புரட்சி முறியடிக்கப்பட்டது.
- 1967 &ndash; எட்வேர்ட் வைட் உட்பட அப்பல்லோ 1 விண்வெளி வீரர்கள் மூவர் கென்னடி விண்வெளி மையத்தில் தமது விண்கலத்தைப் பரிசோதிக்கும் போது இடம்பெற்ற தீ விபத்தில் உயிரிழந்தனர்.
- 1973 &ndash; வியட்நாம் போரை முடிவுக்குக் கொண்டு வந்த உடன்பாடு பாரிசில் எட்டப்பட்டது.
**மகா வைத்தியநாதையர்** (இ.&nbsp;1893) **கோமல் சுவாமிநாதன்** (பி.&nbsp;1935) **விருகம்பாக்கம் அரங்கநாதன்** (இ.&nbsp;1965)
# பிலிப்பு தெ மெல்லோ


**பிலிப்பு தெ மெல்லோ** (*Philip de Melho*, ஏப்ரல் 27, 1723 - ஆகத்து 10, 1790) கொழும்பில் பிறந்த கிறிஸ்தவத் தமிழ் அறிஞர். எபிரேயு, கிரேக்கம், இலத்தீன், போர்த்துக்கீசம், தமிழ் ஆகிய மொழிகள் மட்டுமல்லாமல் வேதசாத்திரங்களையும் கற்றுத் தேர்ந்தவர்.  

கிறிஸ்தவக் குருவானவராக ஆகும் முன்னரே இவர் சத்திய வேதாகமத்தைத் தமிழிலே மொழிபெயர்க்க ஆரம்பித்திருந்தார். 1753 இல் இலங்கையின் வட மாகாணக் குரவராய் நியமனம் பெற்று யாழ்ப்பாணம் வந்தார். 1759 ஆம் ஆண்டு புதிய ஏற்பாடு முழுவதும் இலங்கையில் அச்சிடப்பட்டது. இவை மட்டுமல்லாமல் பழைய ஏற்பாட்டின் சில பாகங்களையும் மொழிபெயர்த்தார். அத்துடன் சூடாமணி நிகண்டு 2ஆம் தொகுதிக்கு அனுபந்தமாக 20 உவமைப் பாட்டுகளைப் பாடிச் சேர்த்தார். இவை *மெல்லோ பாதிரியாரால் செய்யப்பட்ட உவமைப் பாட்டுகள்* என்ற பெயரில் மானிப்பாயில் அச்சிடப்பட்ட நிகண்டுடன் சேர்ந்திருக்கின்றன. 12வது தொகுதியோடு நூறு பாட்டும் பின்னும் பல தொகுதிகளோடு வேறு சிலவும் பாடியிருக்கிறார்.  

## மேற்கோள்
# நிலைக்குத்து

**நிலைக்குத்து** (vertical) என்பது *மேல்*, *கீழ்* இரண்டுடனும் பொருந்தி வருகின்ற ஒரு திசை சார்ந்த கருத்துருவாகும். அறிவியல் அடிப்படையில் நோக்கும்போது, ஒரு புள்ளியூடாகச் செல்லுகின்ற திசை, அவ்விடத்தில் உள்ள புவியீர்ப்பின் திசையின் போக்கில் இருக்குமானால் அது நிலைக்குத்துத் திசை ஆகும்.  

## நிலைக்குத்து தொடர்பான சில உண்மை நிலைகள்

நிலைக்குத்து என்ற சொல், அன்றாட நடவடிக்கைகளோடு ஒட்டியும், சாதாரணமாக நாங்கள் காணும் பொருட்கள், நிகழ்வுகள் தொடர்பிலும் மிகப் பொதுவாகப் பயன்படுத்தப்படும் ஒரு கருத்துருவோடு ஒத்ததாக இருப்பினும், இதற்கான சரியான வரைவிலக்கணம் கூற முற்படுவது எளிமையானது அல்ல. நிலைக்குத்து என்பது தொடர்பான பின்வரும் குறிப்புகள் இதற்கான சரியான விளக்கத்தைப் பெறுவதற்கு உதவும்.  

- நிலைக்குத்து என்ற கருத்துரு, பூமி, வேறு கோள்கள், நட்சத்திரங்கள் போன்றவற்றுக்கு அருகில் இருப்பதுபோலத் தெளிவாக உணரக்கூடிய ஈர்ப்புச் சக்தி இருக்கும்போதே பொருள் உடையதாகின்றது. இத்தகைய இடங்களுக்கு வெளியே, ஈர்ப்புச்சக்தி வலிமை குறைவாக இருக்கின்றபோது, நிலைக்குத்து என்பதற்கு எவ்வித பொருளும் கிடையாது.
- பூமியைப் போன்ற கோள் ஒன்றைக் கருத்தில் எடுக்கும்போது, அதன் ஈர்ப்புச் சக்தி அதன் மையத்தை நோக்கிய திசையிலேயே எபொழுதும் உள்ளது. இதனால், அக் கோளின் மேற்பரப்பின் வெவ்வேறு இடங்களில் ஈர்ப்பின் திசை மாறுபடுகின்றது. ஆகவே, நிலைக்குத்து என்பதனால் குறிக்கப்படும் திசையும் இடத்திற்கு இடம் மாறுபடுகின்றது. எனவே அச்சொட்டாக அளக்க முற்படும்போது, வெவ்வேறு இரண்டு புள்ளிகளில் நிலைக்குத்து என்பது ஒன்றுக்கு ஒன்று இணையாக (சமாந்தரமாக) இருக்காது.
- பொதுவாக நிலைக்குத்து, *கிடைத் தளம்* (horizontal) என்பதற்குச் செங்குத்தானது எனப்படுகின்றது. இதுவும், மேற்குறிப்பிட்ட கிடைத் தளமும், நிலைக்குத்தும் ஒரே புள்ளியைக் குறித்ததாக இருக்கும்போதே பொருள் உடையதாகும். ஏனெனில், *கிடை* என்பதும் ஒரு குறிப்பிட்ட புள்ளியில் மட்டுமே கிடையாக இருக்கும். உண்மையில் கிடை, நிலைக்குத்து என்பன ஒரு குறிப்பிட்ட புள்ளி அல்லது இடம் சார்ந்த கருத்துருக்கள் ஆகும். இதனால், நிலைக்குத்து, கிடைத்தளம் என்பன பற்றிப் பேசும்போது, அவை எப் புள்ளியைக் குறித்துப் பேசப்படுகின்றன என்பதைக் குறித்தல் அவசியம் ஆகின்றது.
- உண்மையில், பூமியைப் போன்ற சீரற்ற தன்மை கொண்ட கோளொன்றில், அக் கோள்கள் ஆக்கப்பட்ட பல்வேறு அடர்த்திகளைக் கொண்ட பொருட்களின் பரவுகை ஒரே தன்மைத்தாக இல்லாதிருப்பதன் காரணமாக, அவற்றின் ஈர்ப்பு வலயம் (gravity field), சீரானதாக அமைவதில்லை. இதனால் உண்மையான நிலைக்குத்துத் திசைகள் நேர்கோட்டுத் திசையில் அமையாதது மட்டுமன்றி, ஒரே புள்ளியில் சந்திப்பதும் கிடையாது.
# வெள்ளவத்தை


**வெள்ளவத்தை** கொழும்பில் தமிழர்கள் செறிந்து வாழும் நகரின் ஒரு பகுதி ஆகும். இப்பகுதி கொழும்பு -06 என்று பாகுபடுத்தப்பட்டுள்ளது. இதன் அஞ்சற் குறியீடு 00600 ஆகும். இங்கே பெரும்பாலான வீடுகள் அடுக்கு மாடி வீடுகள் ஆகும். **வெல்ல** என்ற சிங்களச் சொல்லின் பொருள் மணல் என்பதாகும் **வத்த** எனபது தோட்டம் ஆகும். இது முன்னாளில் இப்பகுதியானது ஓரு மணற் தோட்டமாகக் காட்சியளித்தைக் குறிக்கின்றது. இங்கு வாழ்கின்ற சிங்களவர்களில் குறிப்பிடத்தக்க அளவானோர் சரளமாகத் தமிழில் உரையாடுவார்கள்.  

## இதனையும் காண்க
- புனித லோரன்சு கோயில், வெள்ளவத்தை
# குவாம் ஆந்தனி அப்பையா


**குவாம் ஆந்தனி அப்பையா** (*Kwame Anthony Appiah*), லண்டனில் பிறந்து, கானாவில் வளர்ந்து, இங்கிலாந்தில் மேற்படிப்புப் படித்து, தற்போது அமெரிக்காவில் பிரின்ஸ்டன் பல்கலைக்கழகத்தில் பேராசிரியராக இருக்கிறார். இருபதாம் நூற்றாண்டின் தலைசிறந்த தத்துவவியலாளர்களில் ஒருவராகக் கணிக்கப்படுகிறார்.  

இவர் இதுவரைக்கும் எழுதியுள்ள புனைவுகள் - “In My Father’s House: Africa in the Philosophy of Culture”, “Colour Conscious”, “The Ethics of Identity” மற்றும் “Cosmopolitanism: Ethics in a Word of Strangers”. இதுபோக இவர் சில துப்பறியும் நாவல்களையும் எழுதியிருக்கிறாராம். ஆனால், அவை பெருமளவு வரவேற்பைப் பெறவில்லையென்று தெரிகிறது.  

## எழுதிய நூல்கள்
- *Cosmopolitanism: Ethics in a World of Strangers*. New York: W.W. Norton, 2006.
- The Ethics of Identity (2005) Princeton University Press
- *Thinking It Through: An Introduction to Contemporary Philosophy*. New York: Oxford University Press, 2003.
- *Africana: The Concise Desk Reference*. edited with H.L. Gates Jr. Philadelphia: Running Press, 2003.
- *Kosmpolitische Patriotismus*. Frankfurt: Suhrkamp, 2002.
- *Bu Me Bé: The Proverbs of the Akan*. With Peggy Appiah, and with the assistance of Ivor Agyeman-Duah. Accra: The Center for Intellectual Renewal, 2002.
- *Color Conscious: The Political Morality of Race*. With Amy Gutman, introduction by David Wilkins. Princeton, NJ: Princeton University Press, 1996.
- *In My Father's House: Africa in the Philosophy of Culture*. London: Methuen, 1992; New York: Oxford University Press, 1992.
- *Necessary Questions: An Introduction to Philosophy*. New York: Prentice-Hall/Calmann & King, 1989.
- *For Truth in Semantics*. Oxford: Blackwell's, 1986.
- *Assertion and Conditionals*. Cambridge: Cambridge University Press, 1985.

## புனைகதை

- *Another Death in Venice: A Sir Patrick Scott Investigation*. London: Constable, 1995.
- *Nobody Likes Letitia*. London: Constable, 1994.
- *Avenging Angel*. London: Constable, 1990; New York: St. Martin's Press, 1991.
# ஜோசப் எமானுவேல் அப்பையா


**ஜோசப் எமானுவேல் அப்பையா** (*Joseph Emmanuel Appiah*, 1918 - 1990) கானா நாட்டில் பிறந்தவர். தன்னுடைய மேற்படிப்பை இங்கிலாந்தில் மேற்கொண்டிருக்கிறார். இங்கிலாந்தில் இருந்த பொழுது மேற்கு ஆப்பிரிக்க மாணவர்கள் குழுமத்தில் சேர்ந்து பணியாற்றியிருக்கிறார். அச்சமயத்தில் அவருக்கு, அவருடைய சொந்த நாடான கானாவிலும் பிற ஆப்பிரிக்க நாடுகளிலும் ஆங்கிலேயரின் ஆட்சிக்கு எதிரான வேலை செய்பவர்கள் அறிமுகமானார்கள். அவர்களில் முக்கியமானவர் நவீன கானாவை உருவாக்கி அதன் முதலாவது அதிபராகவும் இருந்த குவாம் ந்க்ருமாஹ்(Kwame Nkrumah). ஆனால், அப்பையா குடும்பத்தினர் கானாவுக்குத் திரும்பிச் சில நாட்களில் இவர்களது நட்பு உடைந்துபோயிற்று. 1957 ஆம் ஆண்டு பொது வாழ்க்கையில் இறங்கிய ஜோ அப்பையா, 1978 ஆம் ஆண்டுவரைக்கும் அரசாங்க மந்திரியாகவோ தூதுவராகவோ இந்திருக்கிறார். இந்தக் காலகட்டத்தில் இவர் சிறைப்படுத்தவும் பட்டிருக்கிறார். பொதுவாழ்க்கையிலிருந்து விலகியபிறகு பிறந்த ஊருக்குத் திரும்பிய ஜோ அப்பையா, கடைசிவரை அவரின் இனத்தலைவராக இருந்திருக்கிறார். இவருடைய சுயசரிதையான “Joe Appiah: The Autobiolgraphy of an African Patriot”, ஆப்பிரிக்காவின் ஆங்கில ஏகாதிபத்தியத்தின் கடைசி நாட்கள் மற்றும் பின் காலனித்துவ ஆப்பிரிக்காவைத் தெரிந்துகொள்ள மிகவும் உதவியான நூல் என்கிறார்கள்.
# தர்மசிறி பண்டாரநாயக்க



தனது கலையுலக வாழ்வை நாடகங்களில், திரைப்படங்களில் நடிப்பதன் மூலம் ஆரம்பித்தவரும் திரைப்பட-நாடக நெறியாளராக அறியப்பட்டவருமான தர்மசிறி பண்டாரநாயக்க (Dharmasiri Bandaranayake : Drama & Film Director Script writer Producer) இலங்கையின் களுத்துறை மாவட்டத்தில் வேவிற்ற என்ற இடத்தில் 06.10.1949 இல் பிறந்தார். இவரது surname நீலப் பெருமாள் (Kalukapuge)  

இவர் தானே எழுதி இயக்கிய முதல் நாடகமான ‘ஏகா அதிபதி’ 1976 இலிருந்து இன்று வரை 1400 இற்கும் மேற்பட்ட தடவைகள் மேடையேற்றப்பட்டுள்ளது. பிறமொழியல் அமைந்த நாடகங்களின் சிங்கள வடிவத்தினை அனேக தடவைகள் மேடையெற்றி தேசிய நாடகவிழாவில் சிறந்த நாடக இயக்குநர் உட்பட பல விருதுகளைப் பெற்றுள்ள இவரது இறுதியாக வெளிவந்த திரைப்படமான ‘பவதுக்க’ - பௌத்த நாடு என்று சொல்லப்படுகின்ற இலங்கையில் நடைபெற்றுவரும் வன்முறைகள் - யுத்தம் குறித்து, அனைத்துமே விதிப்படி என்ற பௌத்த சித்தாந்தத்தின் மீது கேள்வியை எழுப்பியிருந்தது.  

A-9 நெடுஞ்சாலை திறக்கப்பட்டதைத் தொடர்ந்து யாழ்ப்பாணம், வவுனியா, மட்டக்களப்பு, திருகோணமலை ஆகிய மாவட்டங்களுக்கு விஜயம் செய்து இதுவரை 4 சிங்களத் திரைப்பட விழாக்களை நண்பர்களின் உதவியுடன் நடாத்தியுள்ளதுடன் அங்கு சிங்களநாடகங்களையும் மேடையேற்றியுள்ளார். வட-கிழக்கு கலைஞர்களை, மக்களைச் சந்தித்து தமிழர்களின் பாரம்பரியக் கலைகளான நாட்டுக்கூத்து , வில்லுப்பாட்டு, கிராமிய-நாட்டுப்பாடல்கள், இசை, நடனம் இவற்றைப் பார்வையிட்டும் கேட்டும் வியப்படைந்து வடமோடி, தென்மோடி நாட்டுக்கூத்தில் நாடகத்திற்குரிய மிகவும் வலுவான கூறுகள் (strong theatrical elements) இருப்பதையும் நாட்டார் இசையிலும் நடனத்திலும் வலுமிக்க நாடகத்திற்குரிய உருவங்கள் (strong theatrical images) இருப்பதையும் இனம் கண்டு அவற்றை விடியோ செய்ய ஆரம்பித்தார். பேராசிரியர் மௌனகுருவின் இராவணேசன் நாட்டக்கூத்தையும் வட்டுக்கோட்டை நாட்டுக்கூத்தான தர்ம யுத்தத்தையும் விவரணப்படமாக்கி ஆங்கில உபதலைப்புக்களுடன் னஎன வடிவில் ஆவணப்படுத்தி தமிழர்கள் செய்திருக்க வேண்டிய ஒரு அரும்பணியை ஆற்றியுள்ளார்.  

தர்மசிறி இந்தியாவில் நடைபெற்ற இராமாயண நாட்டுக்கூத்துத் திருவிழாவிற்குச் சென்று பார்வையிட்டுள்ளதுடன் கேரளா, தமிழ்நாடு சென்று கலைஞர்களுடன் உரையாடி அங்குள்ள கூத்துவகைகளைப் பற்றி அறிந்ததன் வாயிலாக கதகளியையும் சிங்கள நடனத்தையும் இணைத்து இராமயணத்தை சிங்கள மொழியில் தயாரித்துள்ளார்.  

சிங்கள நடனவகையிலும் இந்தியாவில் உள்ள நடனவகையிலும் காணப்படும் ஒத்த தன்மைகளை இணைத்து ஆசியாவிற்குரிய பாரம்பரியத்தகை; கொண்ட கலை படைப்பை உருவாக்கும் முயற்சியில் ஈடுபட்டுள்ளார்.  

- காலம், டிசம்பர் 2006
# தமிழ் மக்கள் விடுதலைப் புலிகள்



**தமிழ் மக்கள் விடுதலைப் புலிகள்** தமிழீழ விடுதலைப் புலிகளில் இருந்து 2004 இல் பிரிந்து சென்ற கேணல் கருணாவினால் ஆரம்பிக்கப்பட்ட அமைப்பு.  

இந்த அமைப்பானது மட்டக்களப்பில் தலைமை அலுவலகத்தைக் கொண்டுள்ளது. இவ்வமைப்பிற்கு வவுனியா, திருகோணமலை ஆகிய இடங்களில் நகரப்பகுதியில் முகாம்கள் உள்ளன இது தவிர ஓர் அரசியல் அலுவலகத்தை கொழும்பு கிருலப்பனை அந்தரவத்தைப் பகுதியில் அலுவலகம் ஒன்றையும் கொண்டுள்ளனர். பொலநறுவையில் இவர்கள் இலங்கை இராணுவத்தின் வெலிகந்தவில் இலங்கை அரசின் 23 ஆம் படையணியின் ஆதரவுடன் ஒரு பயிற்சி முகாமையும் வைத்துள்ளனர்.  

## மனித உரிமைகள்
தமிழ் மக்கள் விடுதலைப் புலிகள் அமைப்பிற்காக மட்டக்களப்பிலும் ஏனைய மாவட்டங்களிலும் இருந்து 142 இற்கும் மேற்பட்ட ஏழைச்சிறார்களைப் பலவந்தாகக் கடத்தி வந்துள்ளதாகக் குற்றம் சாட்டப்பட்டுள்ளனர் . இதை அதன் தலைவரான கருணாவும் இலங்கை அரச பாதுகாப்புச் செயலாளர் ஹெகலிய ரம்புக்வெலவும் மறுத்துள்ளபோதும் ஐக்கிய நாடுகளின் தலைவரான பான் கீ மூன் சிறுவர்களைச் போரிற்காகச் சேர்பதைக் கைவிடுமாறு இலங்கை அரசையும் விடுதலைப் புலிகளையும் கேட்டுள்ளார் . ஐக்கிய நாடுகள் சிறுவர் நிதியம் அமைப்பானது கருணா குழுவினர் தம்மால் சேர்க்கப்பட்ட சிறார்களை விடுவிப்பதில் அக்கறை காட்டுவதில்லை என்று குற்றம் சாட்டியுள்ளனர்.  

## உசாத்துணைகள்
# லினோலியம் தளமுடிப்பு

கட்டிடங்களில், தளங்களுக்கான முடிப்புப் பொருட்களில் **லினோலியம் தளமுடிப்புகள்** நூற்றாண்டுகளுக்கு மேலாகப் பயன்பாட்டில் இருந்து வருகின்றன. புதுப்பிக்கக்கூடிய (renewable) வளங்களான இயற்கை உற்பத்திப் பொருட்களில் இருந்து தயாரிக்கப்படுவது இதன் சிறப்பாகும். இதன் மூலப்பொருள்களுள் தாவரம் ஒன்றிலிருந்து உற்பத்தி செய்யப்படும் *லின்சீட் எண்ணெய்* முக்கியமானதாகும். இந்த எண்ணெயுடன், மரத்தூள், *கார்க்* தூள், நிறத்தூள்கள் என்பவற்றைச் சேர்த்து லினோலியம் தயாரிக்கப்படுகின்றது.  

## வகைகள்

லினோலியம் தளமுடிப்புக்காக இரண்டு வடிவங்களில் உற்பத்தி செய்யப்படுகின்றது. ஒன்று, பொதுவாக இரண்டு மீட்டர் வரை அகலம் கொண்ட விரிப்புக்களாகச் சுருள் வடிவில் சந்தைப்படுத்தப்படுகின்றது. இன்னொன்று, 500 x 500 மில்லிமீட்டர், 600 x 600 மில்லிமீட்டர் போன்ற அளவுகளில் தள ஓடுகள் வடிவில் கிடைக்கின்றன.  

## சாதக இயல்புகள்

லினோலியம் நீடித்து உழைக்கும் தன்மை கொண்டது. 40 வருடங்கள் வரை தளமுடிப்புகளில் பயன்படக்கூடியது என்று கூறப்படுகின்றது. இதனால் இது அதிக மக்கள் நடமாடக்கூடிய இடங்களில் பயன்படுத்துவதற்கு உகந்தது. அத்துடன் லினோலியம் மீள்தன்மை (resilient) கொண்டதாக இருப்பதுடன் வளைந்து கொடுக்கக்கூடிய தன்மையும் கொண்டது. வைனைல் தளமுடிப்புக்கள் போன்ற செயற்கைப் பொருட்களைப் போலன்றி, இது மட்கிப் போகக்கூடியது என்பதால் இதன் கழிவுகளால் சூழல் அசுத்தப் பிரச்சினைகள் ஏற்படுவதில்லை. இது இலகுவில் எரியாது, நீர் ஊடுசெல்ல விடாது, நிலைமின்னேற்றத்தை உருவாக்காது என்பனவும் இதன் சாதகமான இயல்புகளாகும்.  

லினோலியம் இயற்கையாகவே பக்டீரியா எதிர்ப்புத் தன்மை கொண்டது என்பதால், வேறு சில உற்பத்திப் பொருட்களைப் போல, தனியான வேதியியல் பக்டீரியா எதிர்ப்புப் பொருட்களைச் சேர்க்கவேண்டிய தேவை இல்லை. இதனால், கட்டிடங்களுள், காற்றுத் தூய்மையைப் பேணும் முயற்சிக்கு லினோலியம் எவ்வித பாதிப்பையும் ஏற்படுத்துவதில்லை. எனினும், இது தொடர்பில் கவனத்தில் கொள்ளவேண்டிய முக்கிய விடயம் ஒன்று உண்டு. லினோலியம் தள விரிப்புக்களையோ அல்லது தள ஓடுகளையோ ஒட்டுவதற்குப் பயன்படக்கூடிய ஒட்டுபொருட்களில் பல, காற்றிற் கலக்கக்கூடிய வேதிப்பொருட்களைக் கொண்டிருக்கின்றன. இதனால் ஒட்டுபொருட்களைத் தெரிவு செய்யும்போது உரிய கவனம் எடுக்கவேண்டியுள்ளது.  

## வரையறைகள்

பல சாதகமான இயல்புகளைக் கொண்டுள்ள லினோலியத்தின் பயன்பாட்டுக்குச் சில வரையறைகளும் உண்டு. இதனை நீர்ப்பற்றுக் கொண்ட இடங்களில் பயன்படுத்த முடியாது. இதனால் காங்கிறீற்றுத் தளங்கள் நன்றாகக் காய்ந்தபின்னரே லினோலியத்தைப் பொருத்தவேண்டும். அத்துடன், நீர் மேலேறுவதற்கு வாய்ப்புள்ள நிலக்கீழ் அறைகளிலும் இதனைப் பயன்படுத்த முடியாது. அத்துடன் லினோலியம், வலுவான அமிலம், காரம் (alkali) மற்றும் பெற்றோலியப் பொருட்களால் தாக்குப்படக்கூடியது. ஆகவே, அத்தகைய பொருட்களின் பயன்பாடு இருக்ககூடிய இடங்களில் இது பொருத்தமற்றதாகும்.
# ஆர்ட் புச்வால்ட்



**ஆர்ட் புச்வால்ட்** (ஆர்த்தர் புச்வால்ட், *Arthur Buchwald*, அக்டோபர் 20, 1925 - ஜனவரி 17, 2007) மிகவும் பிரபலமான அமெரிக்க நகைச்சுவையாளர்களில் ஒருவர். த வாஷிங்டன் போஸ்ட் (*The Washington Post*) பத்திரிகையில் இவருடைய பத்தி பல வருடங்களாக வந்தவொன்று. இந்தப் பத்தி, உலகெங்கிலுமுள்ள பல பத்திரிகைகளில் மறுபிரசுரம் கண்டன. அவ்வாறு வெளியிட்ட நாளிதழ்களில் சென்னையிலிருந்து வெளியாகும் 'த ஹிண்டு'வும் ஒன்று. இவருடைய பத்தி எழுத்துகளில் அரசியல் நையாண்டி மற்றும் கருத்துகள் அதிக இடம் பிடித்தன. சொந்தக் கருத்துகளை அவருடைய பத்திகளில் காண இயலாது. 1982-ஆம் ஆண்டு சிறந்த கருத்துப் பத்திக்கான புலிட்சர் விருது பெற்றார். 1986-ஆம் ஆண்டு American Academy and Institute of Arts and Lettersக்குத் தேர்ந்தெடுக்கபட்டார்.  

இவர் 1950களில் பாரிஸிலிருந்து எழுதிய பத்திகள் மிகவும் முக்கியமானவை. அங்கே, 'த ஹெரால்ட் ட்ரிப்யூன்' பத்திரிகைக்கு பத்திகள் எழுதினார்.  

பெப்ரவரி 2006-இல் மருத்துவமனையில் அனுமதிக்கப்பட்டவர், சிறுநீரகங்கள் செயலிழந்து வந்த நிலையிலும் டயாலிஸிஸ் செய்ய மறுத்துவிட்டார். ஆனாலும், அதிர்ஷ்டவசமாக, இவருடைய உடல்நிலை மோசமடையவில்லை. ஜூன் 2006 இல் மருத்துவமனையை விட்டு வெளியேறியவர், தன்னுடைய சிறுநீரகங்கள் வேலை செய்வதாகக் குறிப்பிட்டவர், மார்த்தா'ஸ் வைன்யாட்டில் (*Martha's Vineyard*) இருக்கும் சொந்த வீட்டில் எஞ்சிய நாட்களைக் கழிக்க விரும்பினார். அதன்படி ஜூலை 2006 அவருடைய கோடைகால வீட்டிற்குத் திரும்பினார். "அந்த வீட்டிற்குத் திரும்பி வருவேன் என்று நான் நினைக்கவேயில்லை" என்றும் அவர் அச்சமயத்தில் குறிப்பிட்டார். அந்தக் கோடைகால வீட்டிலிருந்த காலத்தில் 'Too Soon to Say Goodbye' என்ற புத்தகத்தை எழுதி முடித்தார். அப்புத்தகத்தில், மருத்துவமனையில் அவர் இருந்த ஐந்து மாத அனுபவங்கள் மற்றும் அவருடைய நண்பர்கள், உற்றார் உறவினர்கள் எழுதிய அஞ்சலிகள் சேர்க்கப்பட்டன.  

ஆர்ட் புச்வால்ட் ஜனவரி 17, 2007 அன்று சிறுநீரக கோளாறினால் வாஷிங்டன் டி.சி.யில் மரணமடைந்தார்.
# ஜேம்ஸ் ப்ரௌன்



**ஜேம்ஸ் ஜோசப் ப்ரௌன்** (*James Joseph Brown*, மே 3, 1933 - டிசம்பர் 25, 2006) பலராலும் *சோல் இசையில் தந்தை* (The Godfather of Soul) என்றழைக்கப்பட்டார். *கேளிக்கைத் துறையிலேயே கடுமையாக உழைக்கும் மனிதன்* (The Hardest Working Man in Show Business) என்ற பெயரும் இவருக்கு இருந்தது. அமெரிக்காவைச் சேர்ந்த இவர் இருபதாம் நூற்றாண்டின் இசையின் போக்கை மாற்றியமைத்தவர்களில் மிகவும் முக்கியமானவர். பலத்த குரலில் பாடும் பழக்கம், வெறிபிடித்த் ஆட்டம் மற்றும் தனித்தன்மையுள்ள தாளக்கட்டுக்குச் சொந்தக்காரர்.  

பாடகர், பாடலாசிரியர், பாடற்குழுத் தலைவர், பாடல் தயாரிப்பாளர் என்று பல முகங்களைக் கொண்டவர். Gospel இசையெனப்படும் தேவாலயங்களில் பாடும் இசை மற்றும் rhythm and blues இசை வகைகளிலிருந்து Soul இசை மற்றும் funk இசை உருவாக மிகப்பெரும் சக்தியாகவிருந்தவர் ஜேம்ஸ் ப்ரௌன். இதுபோக, ராக் (rock), ஜாஸ் (Jazz), டிஸ்கோ (disco), டான்ஸ் (dance), இலத்திரனிசை (electronic music), ரெகே (reggae), ஆஃப்ரோ-பீட் (afrobeat), ஹிப் ஹொப் (hip hop) போன்ற இசை முறைகளிலும் இவரது சுவட்டைப் பார்க்கமுடியும்.
# போல் எல்யூவார்


**போல் எல்யூவார்** (Paul Eluard) என்ற புனைபெயரில் எழுதிய யூஜீன் க்ரிண்டெல் (Eugene Grindel, டிசம்பர் 14, 1895 - நவம்பர் 18, 1952). ஒரு பிரெஞ்சுக் கவிஞர். பாரீஸுக்கு மிக அண்மையிலிருக்கும் ஸா-டெனி (Saint-Denis) என்ற ஊரில் பிறந்தவர். Surrealist கோட்பாட்டில் ஆர்வமுள்ளவர். பிறகு, பிரெஞ்சு கம்யூனிசக் கட்சியில் சேர்ந்தார். இவரது அரசியல் சார்ந்த எழுத்துகளில் ஸ்டாலினைப் புகழ்ந்து எழுதியிருக்கிறார்.  

## வெளி இணைப்பு
- போல் எல்யூவார் கவிதைகள் - மும்மொழிகளில்
# தி. ஜ. ரங்கநாதன்


**தி.ஜ.ர** எனப் பரவலாக அறியப்படும் **திங்களூர் ஜகத்ரட்சக ரங்கநாதன்** (1901-1974) ஒரு தமிழ் எழுத்தாளர், இதழாளர். தமிழ்க் குழந்தை இலக்கியத்தின் முன்னோடிகளில் ஒருவர்.  

## வாழ்க்கைக் குறிப்பு
இவர் 1901 ஆம் ஆண்டு ஏப்ரல் மாதம் திருவையாற்றுக்கு அருகிலுள்ள திங்களூரில் பிறந்தார். நான்காம் வகுப்பு வரைதான் படித்தார். அறிவியலிலும் கணிதத்திலும் ஆர்வம் கொண்டு அவற்றைப் புரிந்துகொள்வதற்காகவே ஆங்கிலம் படித்தார். கர்ணமாக வேலை பார்த்த தன் தந்தையுடன் பல ஊர்களுக்குச் சென்றார். நில அளவையில் பயிற்சி பெற்று சிலகாலம் கர்ணமாக வேலை பார்த்தார். திண்ணைப் பள்ளி ஆசிரியர், வக்கீல் குமாஸ்தா, மளிகைக்கடைச் சிற்றாள் என பல வேலைகள் பார்த்தார். அவருக்கு 14 வயதில் திருமணம் நடந்தது. மனைவியின் பெயர் சுந்தரவல்லி. 1916 இல் அவர் படித்த ’ஐரோப்பிய சரித்திரம்’ என்ற தமிழ் நூலின் ஐந்து பாகங்களும் தான் தனக்குத் தலைமை ஆசான் என அவர் குறிப்பிட்டுள்ளார்.  

அவர் எழுதிய முதல் கட்டுரை ஆனந்தபோதினி இதழிலும் கவிதை ஸ்வராஜ்யா இதழிலும் 1916 ஆம் ஆண்டில் வெளிவந்தன. ’சமரபோதினி’ இதழில் துணையாசிரியராகப் பணியாற்றத் தொடங்கி, ஊழியன், சுதந்திரச் சங்கு, ஜயபாரதி, ஹனுமான், சக்தி, மஞ்சரி, பாப்பா ஆகிய இதழ்களில் பணியாற்றினார்.  
‘மஞ்சரி’ இதழ் ஆரம்பித்ததிலிருந்து அதன் ஆசிரியராக இருந்தவர். அது ஆரம்பிக்கும்போது பிறந்த தன் மகளுக்கு ‘மஞ்சரி’ என்றே பெயர் வைத்தார். ‘பாப்பா’ இதழின் ஆசிரியராகவும் பணியாற்றினார்.  

## படைப்புகள்
(பட்டியல் முழுமையானதல்ல)  

### சிறுகதைத் தொகுப்புகள்

- *சந்தனக்காவடி* (1938)
- *நொண்டிக்கிளி* (1949)
- *காளிதரிசனம்* (1951)
- *மஞ்சள் துணி* (1944)
- *விசைவாத்து*(1960)

### கட்டுரைத்தொகுதி

- *பொழுதுபோக்கு* (1937)
- *எப்படி எழுதினேன்* (1943)
- *ஆஹா ஊஹூ* (1946)
- *வளர்ச்சியும் வாழ்வும்* (1956)
- *மொழி வளர்ச்சி* (1957)
- *வீடும் வண்டியும்* (1958)
- *தீனபந்து ஆன்ட்ரூஸ்* (1940) (வாழ்க்கை வரலாறு)
- *புதுமைக்கவி பாரதியார்* (1940) (வாழ்க்கை வரலாறு)
- *புகழ்ச்செல்வர்* (1947) (வாழ்க்கை வரலாறு)
- *கோயரிங்* (1942) (வாழ்க்கை வரலாறு)
- *இது என்ன உலகம்* (1950)
- *யோசிக்கும் வேளையில்*

### மொழிபெயர்ப்புகள்

- *கூண்டுக்கிளி* (ஹரீந்திரநாத் சட்டோபாத்யாய - நாடகம்) (1941)
- *அபேதவாதம்* (பொதுவுடைமைச் சித்தாந்தம் குறித்த ராஜாஜியின் ஆங்கில உரை)
- *அட்லாண்டிக் சாசனம்* (கட்டுரை) (1944)
- *ஒரே உலகம்* (வெண்டல் வில்கீ - கட்டுரை நூல்) (1945)
- *லெனின் சரித்திரக் கதைகள்* (1946)
- *புது நாள்* (மிகைல் ஜோஷென்கோ- புதினம்) (1955)
- *அரசியல் நிர்ணய சபை* (நேரு - உரை) (1947)* *காந்தி வாழ்க்கை* (லூயிஸ் பிஷர் - வாழ்க்கை வரலாறு) (1962)

### குழந்தை இலக்கியப் படைப்புகள்

- *ரோஜா பெண்* (தழுவல் கதைகள்) (1955)
- *காந்தி வாழ்க்கை* (லூயிஸ் பிஷர் - வாழ்க்கை வரலாறு) (1962)
- *பாப்பாவுக்குப் பாரதி* (கட்டுரை) (1962)
- *பாப்பாவுக்குக் காந்தி* (கட்டுரை) (1964)
- *பாப்பாவுக்குக் காந்தி கதைகள்* (1969)
- *குமாவுன் புலிகள்* (1958)
- *அலமுவின் அதிசய உலகம்* (லூயி கரோல் - புதினம்)
- *வண்ணாத்திப்பூச்சி*
- *சமர்த்து மைனா*

## படைப்புகள் நாட்டுடைமையாக்கம்
தி.ஜ.ர.வின் படைப்புகளை தமிழ்நாட்டு அரசின் தமிழ் வளர்ச்சித் துறை 2006 - 7 ஆம் நிதியாண்டில் 600 ஆயிரம் ரூபாயை அவர்தம் கால்வழியினருக்குப் பரிவுத்தொகையாக வழங்கி நாட்டுடைமை ஆக்கியது.
# ரொறன்ரோ தமிழியல் மாநாடு


**ரொறன்ரோ தமிழியல் மாநாடு** என்பது 2007 ஆம் ஆண்டு தொடக்கம் ஆண்டு தோறும் ரொறன்ரோ பல்கலைக்கழகத்தின் தெற்காசிவியல் நடுவத்தினாலும் (Center for South Asian Studies) உலக நடப்புகளுக்கான மொங் பள்ளியாலும் (Monk School of Global Affirs) ஒழுங்கு செய்யப்படும் தமிழியல் மாநாடு ஆகும். பொதுவாக மூன்று நாட்கள் ஒரு மையக் கருவை முன்வைத்து மாநாடு நடைபெறும். இந்த மாநாட்டில் சமர்ப்பிக்கப்படும் பெரும்பான்மைக் ஆய்வுக் கட்டுரைகளும் நிகழ்வுகளும் ஆங்கிலத்தில் அமைகின்றன.  

வட அமெரிக்கா, ஐரோப்பா, தென்னாசியா, அவுஸ்திரேலியா ஆகிய இடங்களைச் சேர்ந்த தமிழியல் புலமையாளர்களை இந்த மாநாடு ஒன்றிணைக்கிறது. மானுடவியல், தொல்லியல், புலம்பெயர் கல்வி, வரலாறு, மொழியியல், இலக்கியம், அரசியல், உளவியல், பொது நலம், சமயம், சமூகவியல், அரசறிவியல், அரங்கக் கல்வி ஆகிய பல துறைகளைச் சேர்ந்த 5பேராளர்கள் மாநாட்டில் கலந்து கொள்வது வழமை.  

## மாநாட்டின் இலக்குகள்
- வட அமெரிக்காவின் தமிழியல் கல்வி மையமாக ரொறன்ரோவை உருவாக்குவது.
- ரொறன்ரோ தமிழ்ச் சமூகத்தை ரொறன்ரோபல்கலைக்கழகத்துடனும் வடஅமெரிக்காவின் தமிழியல் கல்வியாளர்களுடனும் புத்தாக்க வழியில் மாநாட்டின் வழி இணைப்பது.
- வடஅமெரிக்காவின் தமிழியல் கல்வியாளர்கள் தங்களது படைப்புகளை சக கல்வியாளர்கள் மற்றும் தமிழ்ச் சமூகத்தின் முன்னிலையில் படைக்க ஒரு தொடர்ச்சியான வாய்ப்பை உருவாக்குவது.
- ரொறன்ரோமாணவர்களுக்கு தமிழியல் கல்வியின் விரிந்த தளத்தையும் வடஅமெரிக்காவின் தமிழியல் கல்வியை மேற்கொண்டிருக்கும் கல்வியாளர்களையும் அறிமுகப்படுத்துவது.
- தமிழ்நாடு, ஈழம் தொடர்பான கல்விகளில் ஈடுபட்டிருக்கும் கல்வியாளர்கள் தங்களது ஆய்வுகளைப் பரிமாறிக்கொள்ளவும், இந்தத் தமிழ் வழங்கும் இடங்கள் குறித்த கல்வியை பரந்த ஒப்பீட்டு முறையில் அணுகவும் வகைசெய்வது.
- தமிழர் புலம்பெயர்வை உயர்கல்வித் துறையில் ஒரு முக்கிய பாடமாக்குவதும் அது தொடர்பான ஈடுபாட்டை ஏற்படுத்துவதும்.
- மாநாட்டில் படைக்கப்படும் கட்டுரைகளை நுhலாக வெளியிடுவது.
# வ. கீதா


**வ.கீதா** இந்தியாவின் தமிழகத்தைச் சேர்ந்த எழுத்தாளர்,மொழி பெயர்ப்பாளர், சமூக வரலாற்று ஆசிரியர்.  

இவர் உதவித் தொகையுடன் ஐக்கிய அமெரிக்காவின் ஐயோவா பல்கலைக்கழகத்தில் படித்துவிட்டு தாயகம் திரும்பியவர். 1988 ஆம் ஆண்டிலிருந்து இந்தியப் பெண்கள் இயக்கத்தில் பணியாற்றி வருகிறார். தமிழிலும் ஆங்கிலத்திலுமாக 10 நூல்கள் எழுதியிருக்கிறார். ஆங்கிலத்திலிருந்து தமிழுக்கும் தமிழிலிருந்து ஆங்கிலத்துக்கும் மொழிபெயர்ப்புக்கள் செய்துள்ளார். தமிழிலிருந்து ஆங்கிலத்துக்கு இவர் மொழிபெயர்த்த நூல்களுள் பெருமாள் முருகனின் நாவல்கள் இரண்டு ஆகும். அவை: சீசன் ஆப் பாம் (Season of the Palm) (தமிழில் -கூளமாதாரி), கரண்ட் சோ (Current Show) (தமிழில் - நிழல்முற்றம்).  

எழுத்தாளர் எஸ். வி. ராஜதுரையுடன் இணைந்து பெரியார்: சுயமரியாதை, சமதர்மம் உள்ளிட்ட நூல்களை எழுதியுள்ளார். அவருடன் இணைந்து இவர் தொகுத்த இரிவால்ட் இதழின் தொகுப்பை பெரியார் திராவிடர் கழகம் வெளியிட்டுள்ளது.
# சுரேஷ் கனகராஜா

**சுரேஷ் கனகராஜா** (*Suresh A Canagarajah*) ஆரம்பத்தில் யாழ்ப்பாணப் பல்கலைக்கழகத்தில் ஆங்கிலத்துறையில் விரிவுரையாளராகப் பணிபுரிந்தவர். தற்போது நியூ யார்க்கின் சிட்டி பல்கலைக்கழகத்தில் ஆங்கிலத் துறையில் பேராசிரியராக இருக்கிறார். அவருடைய ஆய்வுத் துறைகள்: இருமொழிப் பயன்பாடு, கற்பித்தலியல், தமிழ் இலக்கியம். ஆங்கிலத்தில் நான்கு நூல்கள் எழுதியுள்ளார். அவருடைய நூல் ஒன்றுக்கு உயர்ந்த விருதொன்று வழங்கப்பட்டிருக்கிறது.  

## எழுதிய ஆய்வு நூற்கள்

- **Canagarajah, A. Suresh** (1999), *Resisting Linguistic Imperialism in English Teaching*, Oxford University Press.
- **Canagarajah, A. Suresh, Thomas Ricento & Terrence G. Wiley** [eds.] (2002) *Journal of Language, Identity, and Education.* Special issue. Lawrence Erlbaum Associates.
- **Canagarajah, A. Suresh** [ed.] (2004) *Reclaiming the Local in Language Policy and Practice.* Lawrence Erlbaum Associates.
# இ. அண்ணாமலை

**இ.அண்ணாமலை** (பி. 1938) இந்திய மொழிகளுக்கான மைய நிறுவனத்தில் (CIIL) இயக்குநராகப் பணிபுரிந்தவர். தற்பொழுது அமெரிக்காவில் யேல் பல்கலைக்கழகத்தில் பேராசிரியராகப் பணியாற்றுகிறார். தமிழ் மொழி, மொழியியல், கல்வித் துறையில் தமிழ் மொழியின் பயன்பாடு போன்ற துறைகளில் பல நூல்களை எழுதியுள்ளார். *க்ரியாவின் தற்காலத் தமிழ் அகராதி*, *தற்கால மரபுத்தொடர் அகராதி* போன்ற நூல்களின் உருவாக்கத்தில் குறிப்பிடத்தக்க பங்களிப்புச் செய்தவர். ஐக்கிய அமெரிக்காவிலுள்ள சிகாகோ பல்கலைக்கழகத்தில் முனைவர் பட்டம் பெற்றவரான இவர் ஐக்கிய அமெரிக்கா, அவுஸ்திரேலியா, யப்பான், நெதர்லாந்து போன்ற நாடுகளில் வருகைப் பேராசிரியராகப் பணியாற்றியுள்ளார்.  

## இவரது நூல்கள்
- Adjectival Clauses in Tamil
- Managing Multilingualism in India
- Language Movements in India

## வெளி இணைப்பு
- காலச்சுவடு நேர்காணல்
# ஸ்டான்லி ஜெயராஜா தம்பையா


**எஸ். ஜே. தம்பையா** என அழைக்கப்படும் **ஸ்டான்லி ஜெயராஜா தம்பையா** (*Stanley Jeyaraja Tambiah*; 16 சனவரி 1929)என்பவர் சமூக மானிடவியலாளரும்.  

படிப்பை முடித்துக் கொண்டு 1955 இல் இலங்கை திரும்பி இலங்கைப் பல்கலைக்கழகத்தில் மானிடவியல் துறையில் விரிவுரையாளராக 1960 வரையில் பணியாற்றினார். பின்னர் சில காலம் யுனெஸ்கோவின் அனுசரனையில் தாய்லாந்து, பாங்கொக்கில் இயங்கும் *Bangkok Institute for Child Studies* என்ற ஆய்வு நிறுவனத்தில் பணியாற்றினார். அதன் பின்னர் 1963 முதல் 1972 வரை கேம்பிறிட்ஜ் பல்கலைக்கழகத்திலும், 1973 முதல் 1976 வரை சிக்காகோ பல்கலைக்கழகத்திலும் பேராசிரியராகப் பணியாற்றினார். 1976 இல் ஹார்வர்ட் பல்கலைக்கழகத்தில் இணைந்தார்.  

## விருதுகள்
- நவம்பர் 1997 இல், "தென்கிழக்காசியாவில் இனவன்முறைகள் ஏற்படுவதற்கான சமூக-மானுடவியல் காரணங்களுக்கான ஆய்வுகளுக்காகவும், பௌத்தம் தொடர்பான ஆய்வுகளுக்காகவும்" புகழ்பெற்ற பால்சான் பரிசை பெற்றார்.
- 1997 இல் பிரித்தானியாவின் ரோயல் மானிடவியல் கழகம் ஹக்ஸ்லி நினைவு விருதை வழங்கிக் கௌரவித்தது.
- செப்டம்பர், 1998 இல், ஜப்பான் ஃபுகோக்கா ஆசியக் கலாச்சார விருது வழங்கியது
- 2000 ஆம் ஆண்டில் பிரித்தானிய அக்காதெமியின் Corresponding Fellow ஆனார். இது சர்வதேசரீதியில் மானிடவியல் மற்றும் சமூகவியல் ஆய்வுகளில் புகழ் பெற்றவர்களுக்கு வழங்கப்படுகிறது.

## இவரது நூல்கள்
- *Sri Lanka: Ethnic Fratricide and the Dismantling of Democracy*
- *Buddhism and the Spirit Cults in North-East Thailand*. Cambridge University Press, 1970. .
- *World Conqueror and World Renouncer : A Study of Buddhism and Polity in Thailand against a Historical Background* (Cambridge Studies in Social and Cultural Anthropology). Cambridge University Press, 1976. .
- *Magic, Science and Religion and the Scope of Rationality* (Lewis Henry Morgan Lectures). Cambridge University Press, 1990. .
- *Buddhism Betrayed? : Religion, Politics, and Violence in Sri Lanka* (A Monograph of the World I''nstitute for Development Economics Research). University of Chicago Press, 1992. .
- *Leveling Crowds : Ethnonationalist Conflicts and Collective Violence in South Asia*. (Comparative Studies in Religion and Society). University of California Press, 199. .
- *Edmund Leach: An Anthropological Life*. Cambridge University Press, 2002. .

## மறைவு
பேராசிரியர் எஸ். ஜே. தம்பையா நீண்ட சுகவீனத்தை அடுத்து 2014 சனவரி 19 இல் ஐக்கிய அமெரிக்காவில் மாசச்சூசெட்ஸ், கேம்பிரிட்ச் நகரில் காலமானார். இவருக்கு மனைவி மேரி. எச். தம்பையா, மற்றும் ஜொனத்தன், மேத்தியூ ஆகிய இரு மகன்மார் உள்ளனர்.
# ஓவியர் ஜீவன்

**ஓவியர் ஜீவன்** போரும் வன்முறையும் ஏற்படுத்தும் தீவிர உணர்வுப் பதிவுகளைப் பிரதிபலிக்கும் ஓவியங்களை வரைபவர். இவர் இலங்கையிலும் கனடாவிலும் பல ஓவியக் கண்காட்சிகளை நடத்தியுள்ளார்.  

கனேடிய நிறுவனமொன்றில் 'வரைகலை நிபுண'ராகப் பணிபுரியும் ஜீவன் இலங்கையில் இருந்த காலத்தில் மொறட்டுவைப் பல்கலைக் கழகத்தில் கட்டடக் கலைத்துறையில் பட்டப்படிப்பினைக் கற்றுக் கொண்டிருந்தவர். நாட்டு நிலைமைகள் காரணமாகக் கனடாவுக்குப் புலம் பெயர்ந்த இவர் புலம் பெயர்ந்ததிலிருந்து ஓவியக் கண்காட்சிகள் பலவற்றை நடத்தி வருபவர். இலக்கியத்தின் கவிதை போன்ற ஏனைய துறைகளிலும் ஆர்வம் மிகுந்து ஈடுபட்டு வருபவர். இவரது ஓவியங்கள் நவீன பாணியிலமைந்தவை. ஓவியம் தவிர சிற்பத் துறையிலும் நாட்டம் மிக்க இவர் அத்துறையிலும் தன் முயற்சிகளைத் தொடர்பவர். இவரது ஓவியங்கள் மானுட துயரங்களைச் சித்திரிப்பவை.  

ரொறன்ரோவில் Funcky Raat அமைப்பினரின் 'தெற்காசியக் கலை இரவு' மற்றும் Desh Pardesh அமைப்பினரின் 'Desh Pardesh 94' ஆகிய நிகழ்வுகளில் இவரது ஓவியங்கள் காட்சிக்கு வைக்கப்பட்டிருந்தமை குறிப்பிடத்தக்கது. கனடா நோவா ஸ்காசியா (Nova Scotia)வில் தொலைக்காட்சியில் சர்வதேச மன்னிப்புச் சபையைச் சேர்ந்த ஜாக்குலீன் வார்லோ (Jacqueline Warlow) The Strongest Voice is Yours என்னும் நிகழ்வில் இவரது ஓவியங்களைப் பற்றி அறிமுகப்படுத்தியிருக்கின்றார்.  

'உயிர் நிழல் (பிரான்ஸ்)', 'தூண்டில் (ஜேர்மனி)', 'மனிதம்(சுவிஸ்)', 'கனவு(இந்தியா)', 'சுவர் (இலங்கை)', 'தோழி (இலங்கை)', 'சமர்(பாரிஸ்)' உட்படப் பல கலை இலக்கிய சஞ்சிகைகளும் இவரது ஓவியங்களைப் பிரசுரித்துள்ளன.
# கிரிகோரி பெரல்மான்



**கிரிகோரி பெரல்மான்** (பிறப்பு: சூன் 13, 1966) முன்னிருந்த லெனின்கிராட், சோவியத் ஒன்றியம்) (தற்போதைய செயிண்ட் பீட்டர்ஸ்பர்க், ரஷ்யா) இல் பிறந்த கணிதவியலாளர். இவர் சில சமயம் *கிரிஷா பெரல்மான்* என்றும் அழைக்கப்படுகிறார். இவர், Riemannian geometry மற்றும் geometric topology ஆகியவற்றில் கணிசமான பங்களித்துள்ளார். கிரிகோரி பெரல்மான் கணிதத்தில் மிக முக்கியமாகக் கருதப்படும் நூறாண்டுகளுக்குமேல் தீர்க்கவியலாததாக இருந்த போன்காரெ யூகமுடிபு (Poincare Conjecture) க்கு தீர்வுகண்டவர் என போற்றப்படுகிறார். இதற்காக இவருக்கு கணித உலகில் மிகவும் போற்றப்படுகிற பீல்ட்ஸ் பதக்கம் அளிக்கப்படுவதாக 2006 இல் அறிவிக்கப்பட்டது. ஆனால் அதைப்பெற இவர் மறுத்துவிட்டார்.  

## வெளி இணைப்பு
- வெளியின் வடிவங்கள் : தற்போதைய உயர்கணித சிறு குறிப்பு
# சி. மௌனகுரு



**சின்னையா மௌனகுரு** (பிறப்பு: ஜூன் 9, 1943) இலங்கையின் மட்டக்களப்பைச் சார்ந்த பேராசிரியர், அரங்க ஆய்வாளர், பயிற்சியாளர், இயக்குநர், பிரதி உருவாக்குபவர் என்பதோடு மிகச் சிறந்த நடிகராகவும் கூத்துக் கலைஞராகவும் பெயர் பெற்றவர்.  

## அரங்கக்கலையில் பங்களிப்பு
ஈழத்து அரங்கத்துறையில் முக்கியப் பங்களிப்பு செய்த நான்கைந்து பேர்களில் மௌனகுரு குறிப்பிடத்தக்கவர். அரங்க நடவடிக்கைகளில் அவர் பல துறைகளில் தடம் பதித்தவர். புகழ் பெற்ற ‘இராவணேசன்’, ‘சங்காரம்’ முதலிய கூத்து நாடகங்களில் சிறப்பாக நடித்திருந்தார். இலங்கைத் தமிழ் மக்கள் மத்தியில் ஊறிப்போன சாதியத்தை எதிர்த்து அரங்கேறிய இரு முக்கிய நாடக நிகழ்வுகளென “கந்தன் கருணை”யும் “சங்காரத்தை”யும் டானியல் அவர்கள் குறிப்பிடுவார்கள். இவ்விரு நாடகங்களிலும் மௌனகுரு அவர்களின் பங்கு முக்கியமானது.  

மௌனகுரு நாடக ஆசிரியர், அரங்கத் துறை அறிஞர் மட்டுமன்று அவர் ஒரு சிறுகதை எழுத்தாளருமாவார்.  

## கல்வித் துறையில்
அவரது இன்னொரு முக்கியப் பரிமாணம் கல்வித் துறை சார்ந்தது. இலங்கையில் முக்கியத் தமிழ்ப் பல்கலைக்கழகங்கள் அனைத்திலும் அவர் பணியாற்றிய பங்களிப்புகள் செய்தாரென்பதோடு கிழக்குப் பல்கலைக்கழக உருவாக்கத்திலும் வளர்ச்சியிலும் அவருக்குப் பிரதான பங்குண்டு.  

பேராசிரியரின் அடுத்த பரிமாணம் தமிழ் ஆய்வு சார்ந்தது. தமிழ் இலக்கிய வரலாறு, சங்க காலம் தவிர விபுலாநந்தரின் கருத்துலகம் முதலான துறைகளில் அவரது பங்களிப்பு உண்டு. நீலாவணன், சுபத்திரன் முதலான ஈழக் கவிஞர்களைத் தொடர்ந்து பாரதிதாசனையும் ஆய்வுக்கு எடுத்துக் கொண்டுள்ளார்.  

## இவரது நூல்கள்
- 20ம் நூற்றாண்டு ஈழத்துத்தமிழ் இலக்கியம் - 1984
- சடங்கில் இருந்து  நாடகம் வரை - 1985
- மௌனகுருவின்   மூன்று நாடகங்கள் - 1985
- தப்பி வந்த தாடி ஆடு - 1987
- பழையதும் புதியதும் நாடகம் அரங்கியல் - 1992
- சுவாமி விபுலானந்தர் காலமும் கருத்தும் - 1992
- சங்காரம் - ஆற்றுகையும் தாக்கமும் ( நாடகம்)  - 1993
- ஈழத்து தமிழ் நாடக அரங்கு - 1993
- கால ஓட்டத்தினூடே ஒரு கவிஞன் - நீலாவணன் - 1994
- கலை இலக்கிய கட்டுரைகள் - 1997
- சக்தி பிறக்குது - நாடகம் - 1997
- பேராசிரியர் எதிர்வீர சரத்சந்திராவும் ஈழத்து நாடக மரபும்  - 1997
- இராவணேசன் நாடகம் - 1998
- மட்டக்களப்பு மரபு வழி நாடகங்கள் - 1998
- அரங்கு ஓர் அறிமுகம் - இணையாசிரியர் - 2000
- வனவாசத்தின் பின் நாடகம் - 2002
- மட்டக்களப்பு தமிழகத்தில் இந்துப்பண்பாடு - பதிப்பாசிரியர் - 2003
- அரங்கியல் - 2003
- ஈழத்து நாடக அரங்கு - 2ம் திருத்திய பதிப்பு - 2004
- தமிழ்க் கூத்துக்கலை – வடமோடி ஆட்டப்பயிற்சிக்கான கைந்நூல் - 2010
- கூத்த யாத்திரை -  2021
- கூத்தே உன் பன்மை அழகு -  2021


-
# பேராதனை


**பேராதனை** (Peradeniya) இலங்கையின் மத்திய மாகாணத்தின் கண்டி தேர்தல் மாவட்டத்தில் அமைந்துள்ள ஒரு சிறிய நகரமாகும். இது கொழும்பையும் கண்டியையும் இணைக்கும் பெருந்தெருவில் கண்டி நகரின் எல்லையில் அமைந்துள்ளது. மகாவலி கங்கையின் கரையில் அமைந்திருந்த இந்நகரம் 2006 கடைசிப்பகுதியில் நகரில் ஏற்பட்ட தொடர் மண்சரிவுகள் காரணமாக வேறுபகுதிக்கு மாற்றப்பட்டுள்ளது. பேராதனைப் பல்கலைக் கழகம், பேராதனை தாவரவியற் பூங்கா என்பன இங்கு அமைந்துள்ளன.
# வட்டி

**வட்டி** என்பது ஒருவரிடமிருந்து பணம் கடனாகப் பெறுவதற்காகக் கொடுக்கப்படும் *வாடகை* ஆகும். பணம் கொடுப்பவர், அப்பணத்தைத் தனது சொந்த நுகர்வுத் தேவை உட்பட, வேறு தேவைகளுக்காகப் பயன்படுத்தாமல் விடுவதற்கான நட்டஈடாகவே இது கொடுக்கப்படுகிறது எனலாம். முதலில் கொடுக்கப்படுகின்ற பணத்தொகை *முதல்* எனப்படுகின்றது. இவ்வாறு கொடுக்கப்படும் முதலுக்காக ஒரு குறிப்பிட்ட காலப் பகுதிக்குக் கொடுக்கப்படும் வட்டி பொதுவாக அம்முதலின் ஒரு விழுக்காடாகவே (நூற்றுவீதம்) கணிக்கப்படுகின்றது. இந்த விழுக்காடு *வட்டி வீதம்* எனப்படும்.  

## வட்டியின் வகைகள்

வட்டி அது கணிக்கப்படும் முறையைப் பொறுத்து, எளிய வட்டி, தொடர் வட்டி, உண்மை வட்டி, கூட்டு வட்டி எனப் பலவகைப்படுகின்றது.  

## சட்டபூர்வமற்ற வட்டியின் வகைகள்
- கந்து வட்டி
- மீட்டர் வட்டி
# விக்கிப்பீடியா:ஆண்டு நிறைவுகள்/சனவரி 28


**சனவரி 28**:  
- 1846 &ndash; இந்தியாவில் அலிவால் என்ற இடத்தில் சீக்கியர்களுடன் இடம்பெற்ற போரில் சர் ஹரி சிமித் தலைமையிலான பிரித்தானியப் படைகள் வெற்றி பெற்றன.
- 1882 &ndash; சென்னையில் முதன்முதலாக தொலைபேசி அறிமுகப்படுத்தப்பட்டது.
- 1909 &ndash; எசுப்பானிய அமெரிக்கப் போர்: அமெரிக்கப் படைகள் குவாண்டானமோ விரிகுடாவைத் தவிர்த்து கியூபாவின் மற்றைய பகுதிகளில் இருந்து விலகின.
- 1918 &ndash; பின்லாந்தின் தலைநகர் எல்சிங்கியைப் புரட்சியாளர்கள் கைப்பற்றினர்.
- 1986 &ndash; *சாலஞ்சர் விண்ணோடம்*' (படம்) புறப்பட்ட 73ஆவது வினாடியில் வானில் வெடித்துச் சிதறியதில் ஏழு விண்வெளிவீரர்கள் கொல்லப்பட்டனர்.
- 1987 &ndash; கொக்கட்டிச்சோலைப் படுகொலைகள்: மட்டக்களப்பு கொக்கட்டிச்சோலை கிராமத்தில் இலங்கை இராணுவத்தினரால் 86 தமிழ் இளைஞர்கள் படுகொலை செய்யப்பட்டனர்.
**தி. முத்துச்சாமி ஐயர்** (பி.&nbsp;1832) **சரோஜா ராமாமிருதம்** (பி.&nbsp;1931) **டொமினிக் ஜீவா** (இ.&nbsp;2021)
# திறை

**திரை ** என்பது, பணிவு அல்லது அடங்கியிருத்தலுக்கு அடையாளமாக இன்னொருவருக்குக் கொடுக்கப்படும் பொருள் (செல்வம்) ஆகும். இது பணம், பொருள் போன்றவை மட்டுமின்றி, வலுக்கட்டாயமாக வலிமை குறைந்தவர் மீது திணிக்கப்படும் வணிக ஒப்பந்தங்கள் உருவிலும் இருக்கலாம். பொதுவாக, திறையைச் செலுத்தாவிட்டால் அதற்குரிய விளைவுகளை எதிர்நோக்க வேண்டியிருக்கும் என்ற பயத்தின் அடிப்படையிலேயே திறை கொடுக்கப்படுகின்றது. முற்காலத்தில், வலிமை கொண்ட நாடுகள் மற்ற நாடுகளின் மீது படையெடுத்து அடிப்படுத்தியோ ஒப்பந்தங்கள் போன்ற வேறு வழிகள் மூலமோ அவற்றிடமிருந்து ஆண்டுதோறும் திறை பெறும் வழக்கம் இருந்தது. பொதுவாக, வலிமை குறைந்த நாடுகள், வலிமை கொண்ட நாடுகளுக்குத் திறை செலுத்தி வந்தன. இவ்வாறு திறை செலுத்திய நாடுகள் சிற்றரசுகள் எனப்பட்டன. நாடுகள் மட்டுமன்றி பிரித்தானியக் கிழக்கிந்தியக் கம்பனி போன்ற வணிக அமைப்புகள் கூட சிற்றரசர்களிடமிருந்து திறை பெற்றமைக்கான சான்றுகள் உண்டு.  

பெரிய வலிமைமிக்க அரசுகளுடன் கூட்டணி வைத்துக்கொண்ட சிறிய அரசுகளும், மேற்படி பெரிய அரசுகளுக்குத் திறை செலுத்தும் வழக்கம் இருந்தது. இது, பொதுவாக, போர்களுக்குப் படை திரட்டுதல் முதலியவைகளுக்குப் பயன்படுத்தப்பட்டது. கி.மு ஐந்தாம் நூற்றாண்டில், டேலியன் கூட்டமைப்பைச் சேர்ந்த நகரங்கள், அக்கூட்டமைப்பிலிருந்த வலிமைமிக்க நகரான ஏதென்சுக்குத் திறை செலுத்தின. பண்டைக்கால பாரசீக ஆர்க்கிமெனிட் பேரரசு திறை பெற்ற பழங்காலத்துத் திறை பெறும் பேரரசுக்கு ஒரு எடுத்துக்காட்டு. மத்தியகாலத்து உருசியாவின் மங்கோல் ஆட்சியாளர்கள், உருசிய அரசுகளிடமிருந்து திறையை மட்டுமே எதிர்பார்த்தனர். அவ்வாறு திறை செலுத்திய உருசிய அரசுகள் தொடர்ந்தும் தங்கள் ஆட்சியுரிமையைத் தக்கவைத்திருந்தன. அசிரியா, பபிலோன், கர்த்தாஜ், ரோம் போன்ற பேரரசுகளும் தமது மாகாணங்களிடமிருந்தும், தாம் அடிப்படுத்திய நாடுகளிடமிருந்தும் திறை பெற்றன. பண்டைக்காலச் சீனா சப்பான், கொரியா, வியட்நாம், கம்போடியா, போர்னியோ, இந்தோனேசியா, மத்திய ஆசியா போன்ற நாடுகளிடமிருந்து திறை பெற்றது.  

## சோழன் பெற்ற திறைப்பொருள்
முதலாம் குலோத்துங்கன் பெற்ற திறைப்பொருள்கள் பற்றிக் கலிங்கத்துப் பரணி குறிப்பிடுகிறது.  
- அரிவையர் பட்டம் (பட்டாளம்)
- ஆடலம் (ஆடகப்பொன்)
- ஆரம் (சந்தனம்)
- ஆனை (யானை)
- ஒட்டகம்
- கனகக் குவை (பொன் குவியல்)
- கொடி
- நவமணி வடம்
- நித்திலம் (முத்து)
- பகடு (களிறு)
- பதக்கம்
- பிடி (இலக்கணம் தெரிந்த பெண்யானை)
- பொற்கலம்
- மணித்திறள்
- மரகதக்குழை
- முடிப்பெட்டகம் (முன்னோர் சூடிய முடி)

## பிரித்தானிய இந்தியாவில் திறை
சுதேசி சமஸ்தானங்கள் 1857ஆம் முடிய பிரித்தானிய கிழக்கிந்திய கம்பெனி ஆட்சியாளருக்கும், பின்னர் பிரித்தானிய பேரரசுக்கும் 1947ஆம் முடிய ஆண்டுதோறும் ஒரு குறிப்பிட்ட தொகை அல்லது தங்கம், வெள்ளி, நெல், கோதுமை போன்ற பொருட்கள் வடிவில் திறை செலுத்தி வந்தன.  

## சீனாவில் திறை

மிகப் பழங்காலத்திலேயே சீனாவில் திறை செலுத்தும் முறை நிலவி வந்தது. இது சிற்றரசுகளைக் கட்டுப்படுத்தும் ஒரு நிருவாக வழிமுறையாக மட்டுமன்றி, சீனாவுக்குள் வணிகம் புரிவதற்கான உரிமை தொடர்பிலும் பயன்பட்டது. திறை செலுத்தும் வெளிநாடுகள், பேரரசின் பாதுகாப்புடனும், அதன் விதிமுறைகளுக்கு அமைவாகவும் சீனாவுக்குள் இருபக்க வணிகத்தில் ஈடுபடக்கூடியதாக இருந்தது.
# தமிழ்த் திரைப்படங்களின் பட்டியல், 1971



1971 ஆம் ஆண்டு வெளிவந்த தமிழ்த் திரைப்படங்கள் இங்கு பட்டியலிடப்படுகின்றன.  

1. அன்னை வேளாங்கண்ணி
1. அருணோதயம்
1. அன்புக்கு ஒரு அண்ணன்
1. அருட்பெருஞ்ஜோதி
1. அவளுக்கென்று ஒரு மனம்
1. ஆதி பராசக்தி
1. இரு துருவம்
1. இருளும் ஒளியும்
1. உத்தரவின்றி உள்ளே வா
1. உயிர்
1. ஒரு தாய் மக்கள்
1. கண்ணன் கருணை
1. கண்காட்சி
1. குலமா குணமா
1. குமரிக்கோட்டம்
1. கெட்டிக்காரன்
1. சபதம்
1. சவாலே சமாளி
1. சுடரும் சூறாவளியும்
1. சுமதி என் சுந்தரி
1. சூதாட்டம்
1. தங்க கோபுரம்
1. தங்கைக்காக
1. திருமகள் (திரைப்படம்)
1. துள்ளி ஓடும் புள்ளிமான்
1. தெய்வம் பேசுமா
1. தேனும் பாலும்
1. தேரோட்டம்
1. தேன் கிண்ணம்
1. நான்கு சுவர்கள்
1. நீதி தேவன்
1. நீரும் நெருப்பும்
1. நூற்றுக்கு நூறு
1. பாபு
1. பாட்டொன்று கேட்டேன்
1. பிராப்தம்
1. புதிய வாழ்க்கை
1. புன்னகை
1. பொய் சொல்லாதே
1. மீண்டும் வாழ்வேன்
1. முகமது பின் துக்ளக் (திரைப்படம்)
1. மூன்று தெய்வங்கள்
1. யானை வளர்த்த வானம்பாடி மகன்
1. ரங்க ராட்டினம்
1. ரிக்சாக்காரன்
1. வீட்டுக்கு ஒரு பிள்ளை
1. வெகுளிப் பெண்
1. ஜஸ்டிஸ் விஸ்வநாதன்
---
# தமிழ்த் திரைப்படங்களின் பட்டியல், 1972



1972 ஆம் ஆண்டு வெளிவந்த தமிழ்த் திரைப்படங்கள் இங்கு பட்டியலிடப்படுகின்றன.  

1. அகத்தியர்
1. அன்னை அபிராமி
1. அன்னமிட்ட கை
1. அப்பா டாட்டா
1. அவசரக் கல்யாணம்
1. அவள்
1. ஆசீர்வாதம்
1. இதய வீணை
1. இதோ எந்தன் தெய்வம்
1. உனக்கும் எனக்கும்
1. என்ன முதலாளி சௌக்கியமா
1. எல்லைக்கோடு
1. கங்கா
1. கனிமுத்துப்பாப்பா
1. கண்ணம்மா
1. கண்ணா நலமா
1. கருந்தேள் கண்ணாயிரம்
1. காசேதான் கடவுளடா
1. காதலிக்க வாங்க
1. குறத்தி மகன்
1. சங்கே முழங்கு
1. சக்தி லீலை
1. சவாலுக்கு சவால்
1. ஞான ஒளி
1. டில்லி டு மெட்ராஸ்
1. தர்மம் எங்கே
1. தங்கதுரை
1. தவப்புதல்வன்
1. தாய்க்கு ஒரு பிள்ளை
1. திக்குத் தெரியாத காட்டில்
1. திருநீலகண்டர்
1. தெய்வம்
1. தெய்வ சங்கல்பம்
1. நல்ல நேரம்
1. நவாப் நாற்காலி
1. நான் ஏன் பிறந்தேன்
1. நீதி
1. பதிலுக்கு பதில்
1. பட்டிக்காடா பட்டணமா
1. பிள்ளையோ பிள்ளை
1. புகுந்த வீடு
1. பொன்மகள் வந்தாள்
1. மாப்பிள்ளை அழைப்பு
1. மிஸ்டர் சம்பத்
1. யார் ஜம்புலிங்கம்
1. ரகசியப்பெண் 117
1. ராணி யார் குழந்தை
1. ராஜா
1. ராமன் தேடிய சீதை
1. வரவேற்பு
1. வசந்த மாளிகை
1. வாழையடி வாழை
1. வெள்ளிவிழா
1. ஜக்கம்மா
1. ஹலோ பார்ட்னர்

---
# தமிழ்த் திரைப்படங்களின் பட்டியல், 1973



1973 ஆம் ஆண்டு வெளிவந்த தமிழ்த் திரைப்படங்கள் இங்கு பட்டியலிடப்படுகின்றன.  

1. அலைகள்
1. அன்புச் சகோதரர்கள்
1. அம்மன் அருள்
1. அரங்கேற்றம்
1. இறைவன் இருக்கின்றான்
1. உலகம் சுற்றும் வாலிபன்
1. எங்கள் தாய்
1. எங்கள் தங்க ராஜா
1. கங்கா கௌரி
1. கட்டிலா தொட்டிலா
1. காசி யாத்திரை
1. கோமாதா என் குலமாதா
1. கௌரவம்
1. சண்முகப்ரியா
1. சூரியகாந்தி
1. சொந்தம்
1. சொல்லத்தான் நினைக்கிறேன்
1. தலைப்பிரசவம்
1. திருமலை தெய்வம்
1. தெய்வக் குழந்தைகள்
1. தெய்வாம்சம்
1. தேடிவந்த லட்சுமி
1. நல்ல முடிவு
1. நத்தையில் முத்து
1. நியாயம் கேட்கிறோம்
1. நீ உள்ளவரை
1. பட்டிக்காட்டு பொன்னையா
1. பாக்தாத் பேரழகி
1. பிரார்த்தனை
1. பாசதீபம்
1. பூக்காரி
1. பாரத விலாஸ்
1. பெண்ணை நம்புங்கள்
1. பெத்த மனம் பித்து
1. பொண்ணுக்கு தங்க மனசு
1. பொன்னூஞ்சல்
1. பொன்வண்டு
1. மல்லிகைப் பூ
1. மலைநாட்டு மங்கை
1. மணிப்பயல்
1. மனிதரில் மாணிக்கம்
1. மஞ்சள் குங்குமம்
1. மறுபிறவி
1. ராதா
1. ராஜபார்ட் ரங்கதுரை
1. ராஜ ராஜ சோழன்
1. வள்ளி தெய்வானை
1. வந்தாளே மகராசி
1. வாக்குறுதி
1. வாயாடி
1. விஜயா
1. வீட்டுக்குவந்த மருமகள்
1. வீட்டு மாப்பிள்ளை
1. ஸ்கூல் மாஸ்டர்
1. 
---
# தமிழ்த் திரைப்படங்களின் பட்டியல், 1974



1974 ஆம் ஆண்டு வெளிவந்த தமிழ்த் திரைப்படங்கள் இங்கு பட்டியலிடப்படுகின்றன.  

1. அன்பைத்தேடி
1. அன்புத்தங்கை
1. அப்பா அம்மா
1. அக்கரைப் பச்சை
1. அத்தையா மாமியா
1. அவள் ஒரு தொடர்கதை
1. அவளுக்கு நிகர் அவளே
1. இதயம் பார்க்கிறது
1. உரிமைக்குரல்
1. உன்னைத்தான் தம்பி
1. உங்கள் விருப்பம்
1. எங்கம்மா சபதம்
1. என் மகன்
1. எங்கள் குலதெய்வம்
1. ஒரே சாட்சி
1. ஒண்ணே ஒண்ணு கண்ணே கண்ணு
1. கடவுள் மாமா
1. கலியுகக் கண்ணன்
1. கல்யாணமாம் கல்யாணம்
1. கண்மணி ராஜா
1. குமாஸ்தாவின் மகள்
1. கைநிறைய காசு
1. சமர்ப்பணம்
1. சமையல்காரன்
1. சிரித்து வாழ வேண்டும்
1. சிசுபாலன்
1. சிவகாமியின் செல்வன்
1. சுவாதி நட்சத்திரம்
1. சொர்க்கத்தில் திருமணம்
1. டாக்டரம்மா
1. டைகர் தாத்தாச்சாரி
1. தங்கப்பதக்கம்
1. தங்க வளையல்
1. தாய்
1. தாய் பிறந்தாள்
1. தாகம்
1. தாய் பாசம்
1. திக்கற்ற பார்வதி
1. திருடி
1. திருமாங்கல்யம்
1. தீர்க்கசுமங்கலி
1. தேவி ஸ்ரீ கருமாரி அம்மன்
1. நான் அவனில்லை
1. நேற்று இன்று நாளை
1. பந்தாட்டம்
1. பருவகாலம்
1. பத்து மாத பந்தம்
1. பணத்துக்காக
1. பாதபூஜை
1. பிள்ளைச் செல்வம்
1. பிராயசித்தம்
1. புதிய மனிதன்
1. பெண் ஒன்று கண்டேன்
1. மகளுக்காக
1. 
1. மாணிக்கத் தொட்டில்
1. முருகன் காட்டிய வழி
1. ராஜ நாகம்
1. ரோஷக்காரி
1. வாணி ராணி
1. வெள்ளிக்கிழமை விரதம்
1. வைரம்

---